
 
   [image: cover]
 


Lyn Stone Carla Kelly Gail Ranstrom

Drømmen om en jul

 


Kjære leser!

 

Noen ganger tror vi ikke at vi kan klare å løse en oppgave før omstendighetene tvinger oss til det. Andre ganger overvurderer vi evnene våre fordi vi ønsker så desperat å klare noe. Denne historien handler om å realisere sitt potensial og samtidig godta sine begrensninger. De som elsker deg, kan hjelpe deg med begge deler.

Kjærlighet kan utvikle seg gradvis, eller den kan oppstå ved første møte. Hvis kjemien mellom to personer er til stede, vil den blomstre enten det er tilfeldig eller med vilje. I denne historien er den resultatet av en misforståelse som endte bra!

Jeg håper dere vil like Amalie og Alex og familiene deres, og at dere vil feire jul sammen med dem og dele opplevelsene deres.

Jeg ønsker dere en fin julehøytid preget av kjærlighet!

Lyn

 


Lyn Stone

Røde bånd

Oversatt av

Randi Toresen


Denne historien er til Charlotte Ballard,

som trodde jeg kunne skrive en bok allerede før jeg hadde begynt.

Takk for at du er en så god venn!


Første kapittel

Det britiske hospital i Salamanca, Spania

1. september, 1812

Jeg kommer ikke til å bli med, Harlowe, erklærte Alexander Napier. Han overså den engelske løytnanten og konsentrerte seg om øvelsene han gjorde nesten hver time. – Au! Helvete! Han strakte seg igjen og bet tennene sammen med gjenknepne øyne.

– Kan du slutte med den selvpiningen et øyeblikk og høre på meg? ba Michael Harlowe.

Alex sluttet med det han holdt på med, så opp og rynket pannen advarende. – Du er ganske stor i kjeften til å være en sånn spradebasse. Jeg vil anbefale deg å vokse en halv meter til før du utfordrer en på min størrelse.

Michael vred seg i den smale feltsengen sin som om han var ved å gi opp. Men Alex visste bedre enn som så. Det var ingenting som skremte løytnanten, ikke engang en kaptein som var dobbelt så stor og tung og hadde seks års lengre erfaring. De hadde diskutert dette emnet frem og tilbake i flere dager nå, etterhvert som tiden nærmet seg for hjemreisen fra det primitive sykehuset.

– Hvis du nekter å bli med meg til Balmsley, hva vil du da gjøre? Det er jo ingen vits i å reise tilbake til Kilamahew, er det vel?

Alex strakte seg ut og tvang smerten i beinet til å gi seg. – Jeg hadde ikke tenkt meg dit.

Vennen hans smilte. – Edinburgh, da? For å bo hos onkelen din? Du er nesten tretti, vet du. Jeg kan i det minste tilby deg en jobb. Vær så snill å la meg gjøre dette for deg, Alex. Du reddet livet mitt!

Alex snøftet. – Hvis jeg hadde ligget her og latt deg blø i hjel ved siden av meg, hvordan kunne jeg ha sett meg selv i speilet etterpå?

Michael viftet det til side. – Du blir med meg. Om jeg så skal helle opiumsdråper ned i svelget på deg og hale deg med meg i bevisstløs tilstand.

Hvilken skade kunne det gjøre å føye ham? Det plaget åpenbart Michael å stå i en slik gjeld, selv om Alex aldri hadde sett på det på den måten. Michael hadde forhindret at Alex’ bein ble amputert. Det gjorde dem skuls etter hans mening. Det virket som et fordømt mirakel at noen kunne redde et liv eller et bein eller noe som helst annet på dette skrekkelige stedet med døde og døende på alle kanter.

Det var også en annen ting å ta med i betraktningen. Maidstone ville ikke være langt unna Balmsley, faktisk lå det nærmere enn London. Han hadde noen uavsluttede saker å ordne der. – Hvis du vil la meg være i fred nå, skal jeg gå med på et kort besøk. Til jeg er på beina igjen.

Michaels blikk unngikk hans, og munnen hans ble stram.

– Jeg vet hva de sier, men jeg skal klare å gå igjen, fremholdt Alex. Han sa det ofte, og jobbet som en gal for å klare det. Det hadde gått nesten seks uker nå, og han merket at det var fremgang.

– Du skal behandles av den beste legen i England når vi kommer dit, lovte Michael. – Hva vet vel disse krypene som jobber her? Du kommer til å danse ved slutten av året, det vedder jeg på.

Alex gryntet og var enig. Det var nesten fire måneder til nyttår.

Michael satte seg opp. – Til da kunne jeg virkelig trenge hjelp av talentet ditt med pennen. Jeg skal skrive mine memoarer, skjønner du.

Alex lo høyt. – Alle tjueto årene, eller bare de viktigste delene?

Michael humret forlegent. Det var en av de tingene Alex likte best ved Harlowe. En mann som kunne le av sine egne tåpeligheter, hadde lært kunsten å overleve. Noen ganger var latteren det eneste forsvaret man hadde igjen.

*

Det var sent i oktober da de omsider kom til London. Michael solgte kommisjonen sin uten å nøle. Alex fulgte motvillig hans eksempel. Selv om han var overbevist om at han kom til å kunne gå igjen, skjønte han også at karrieren i Hæren var noe som hørte fortiden til.

Han måtte innrømme for seg selv at dette besøket var en forhalingstaktikk. Det var på høy tid at han gjorde det han måtte og tok et oppgjør med fortiden.

Alex lurte på hvordan Michaels familie var, og i særdeleshet hva faren hans, baron Harlowe den annen, ville synes om at hans eldste sønn hadde med seg en skotte hjem. Sikkert ikke noe særlig. Men det ville bare bli et kort besøk i alle fall.

Dagen var avskyelig kald, og han var gjennomfrosset helt inn til margen da vognen deres tilbakela de tre milene det var til Balmsley, Harlowe-familiens herresete.

Alex tenkte på den fantastiske badestolen på hjul som Michael hadde insistert på å kjøpe fra et utsalg i London. De hadde oppholdt seg der i nesten en uke mens den ble tilpasset slik at Alex kunne manøvrere den selv. Den ga ham en viss grad av uavhengighet. Den var selvfølgelig bare et midlertidig onde, og kunne selges når han ikke trengte den lenger.

Det var ingen krykker å oppdrive for en med hans høyde, men det kunne ordnes så fort de kom frem. Han skulle spikke dem selv, om nødvendig.

Michael var blitt usedvanlig stille under turen. Alex tenkte at han sikkert planla hvordan han skulle forklare den uvanlige gjesten han hadde på slep.

Hvis familien mislikte skotter så sterkt at de ba ham dra sin vei, hadde han i det minste råd til å reise. Og hvis alt annet sviktet, kunne han oppsøke sin onkel og be om å få noe å gjøre for Kirkens bymisjon i Edinburgh. Men om han ville få noe, var en annen sak. De hadde aldri gått godt sammen. Onkel William hadde mislikt at han hadde trukket i Blackwatch-uniform og kjempet under det engelske flagg. Han kalte det å stikke av. Alex måtte innrømme at det kanskje hadde vært det, men han hadde ikke visst hva annet han skulle gjøre. Det eneste han var utdannet til, kunne han ikke praktisere lenger.

– Der! ropte Michael og pekte ut av vinduet. – Ser du tårnene over trærne der borte? Det er Balmsley.

– Så det er et slott?

– Nei da! Det er bare en herregård. Men den er stor, ikke sant? Jeg elsker stedet. Hvem skulle ha trodd at jeg ville savne det sånn. Han ristet på det blonde hodet. – Jeg var så forbannet ivrig etter å komme bort. Men far vil bli fordømt glad for å se meg. Glad for å få besøk av deg også, ettersom du reddet skinnet mitt. Jeg er alt han har å etterlate det til, skjønner du. Amalie er bare en jentunge.

– Hvor gammel er søsteren din?

– Tjuefire, svarte Michael fraværende, mens blikket var festet på det store herskapshuset foran dem. Vognen rullet nedover en lang allé.

– To år eldre enn deg? Jeg har hele tiden trodd at hun var en jentunge etter den måten du har snakket om henne på.

– Hun er det. Kvinner blir aldri voksne.

Alex ristet på hodet og himlet med øynene. – Å, Harlowe, du har mye å lære.

Han talte for døve ører. Vognen hadde stoppet foran en enorm mursteinsbygning med en stor dobbeltdør i solid, mørk eik. Den ene døren fløy opp, og en kortvokst, hvithåret herre kom springende mot dem. Uten hatt, med brokadevesten åpen og halstørkleet blafrende i den stive brisen, ropte han: – Michael?

Michael utstøtte et skrik av glede og slo vogndøren på vidt gap, hoppet ned og omfavnet den eldre. Dette kunne da umulig være baronen selv?

Alex satt og ventet som et kolli bagasje og så på dem gjennom den åpne vogndøren. Omsider kom Michael tilbake til ham. – Far, jeg har tatt med kaptein Napier, sa han oppglødd. – Alex reddet livet mitt. Han var selv alvorlig såret da han rullet ut av feltsengen sin og stanset blødningen min før de sydde meg sammen. – Han er velkommen, ikke sant?

Den eldre mannen nikket med tårer i de lyseblå øynene, som var så like sønnens. Han ilte frem og rakte Alex en skjelvende hånd. Adamseplet hans gikk opp og ned, men han lot til å være målløs.

Alex grep den tynne hånden hans og ristet den. – Til tjeneste, mylord.

Michael ropte på to lakeier, som kom og tok ned bagasjen og rullestolen som var surret fast på taket av vognen. De trillet stolen bort til vogndøren. Alex hadde allerede løftet seg opp fra vognsetet og grep begge sider av dørkarmen mens han balanserte på det gode beinet. Det andre hang der helt ubrukelig.

De to tjenerne hjalp ham ned og satte ham i stolen. Baronen sto med store øyne og åpen munn. Han hadde tydeligvis ikke ventet seg en krøpling. – Bare en midlertidig tilstand, forsikret Alex ham med et tvungent smil.

– Ja, ja, selvfølgelig, svarte baron Harlowe fraværende før han lyste opp. – Vel, la oss få dere inn og tine dere opp, ikke sant? Matil … da! ropte han da de kom innenfor. – Vår Michael er kommet hjem. Skynd deg! Han snudde seg mot sønnen. – Hun pynter seg. Du kjenner moren din. Han blunket til Alex. – Damene vil alltid ta seg ut, ikke sant?

En av tjenerne trillet ham fra den kjølige inngangshallen inn i et romslig bibliotek. Tre av veggene var dekket av bøker hele veien opp fra brystpanelet til stukkaturen i taket. Høyryggede, stoppede stoler sto i en gruppe foran peisen. Det flammende bålet varmet og velsignet enhver som kom inn i rommet.

Han lukket øynene og inhalerte duften av ved, sitrusolje og lær. Da han åpnet dem igjen, var stolen hans trillet bort til peisen. Tjeneren hadde parkert den der før han gikk.

I stolen som sto nærmest ilden satt den vakreste kvinnen Alex noen gang hadde sett i sitt liv. Han kjente det som om noe hadde slått pusten fullstendig ut av ham, enten det nå var den uventede varmen fra peisen, eller om det var synet av henne.

Michael sa et eller annet, men det kunne like gjerne ha vært gresk. Vintersolen skinte inn gjennom vinduet bak jenta og forgylte de fine, gylne krøllene hennes som var samlet med mørkerøde bånd. Han kunne ha sverget på at englene spilte på harper for å gjøre bildet perfekt.

De himmelblå øynene hennes så rett på ham. Men Alex så snart at det var noe ikke helt engleaktig i dypet i dem. Var det forakt?

Vel, det var som forventet. Han ville ikke bli overøst med interesse så lenge han satt i den fordømte badestolen. Det sjenerte ham mer enn han hadde lyst til å innrømme. Kvinner viste ham som regel en liten gnist av nysgjerrighet i det minste, og det hadde han absolutt ikke noe imot. Han var nok blitt bortskjemt når det gjaldt å vekke begjær. Men dette var selvfølgelig en lady, og den slags følelser var nok luket ut av hodet på damer som henne.

Michael bøyde seg ned og kysset skjønnheten på det rosafargede kinnet og tok hånden hennes. Hun så opp under de lange øyevippene og smilte. – Velkommen hjem.

– Takk, Amalie. Han snudde seg mot Alex. – Dette er kaptein Napier, som reddet livet mitt. Han har gått med på å være hos oss en stund. Kan jeg be deg om å underholde ham i noen minutter, så jeg kan prate med far og blidgjøre ham litt?

– Det bør du!

Alex så dørene lukke seg, og så var de alene i biblioteket. Han støttet albuene på stolarmene og foldet hendene. – Din bror er en flott ung mann, sa han i et forsøk på å konversere.

– Han er en flott ung mann, og han knuste nesten min fars hjerte, svarte hun fyndig. – Hvis han hadde falt, ville jeg aldri ha tilgitt ham. Så jeg må vel takke deg for at du forhindret det.

Alex harket og visste ikke hva han skulle si. Hun hadde en skarp tunge, denne jenta. – Da må vel jeg si «ingen årsak».

Hun viftet med hånden mot rullestolen. – Hvor lenge er du henvist til den?

Han skjulte forbauselsen sin. Villkatten var i det minste likefrem. – Til jeg finner krykker som passer til meg.

– Og hvor lenge på krykker?

Fordømt jentunge. Folk spurte en sjelden om slike ting i en sånn situasjon. Men han svarte ærlig på det freidige spørsmålet hennes. – Til jeg klarer å gå uten.

Hun blåste utålmodig av ham. – Du vet utmerket godt hva jeg mener. Hva sier legene?

– At jeg aldri kommer til å gå igjen, innrømmet han. – Men de tar feil.

Det plutselige smilet hennes var gledesløst. – Til meg sier de at jeg kommer til å gå igjen. Men de tar også feil.

Blikket hans fløy til beina hennes, som var skjult under det myke, røde ullskjørtet hennes. Skotuppene på de små lærskoene hennes tittet frem under skjørtet. Føttene hennes lå side om side på en grønn silkepute med gullsnorer.

– En rideulykke, forklarte hun med et sukk.

Hjertet hans sank i brystet hans. – Så leit å høre, sa han oppriktig.

Hun nikket og trakk på skuldrene. – Hva skjedde med deg?

– En kule traff meg rett over kneet. Beinbruddet er leget, men musklene ble skadet. Det ble infeksjon i såret. Holdt på å miste hele beinet ti dager etter at de behandlet det. Broren din overtalte legen til å gi det tid til å heles i stedet for å kutte det av. Bestakk ham også, tror jeg, selv om han ikke vil innrømme det.

Hun spisset leppene mens hun iakttok ham en stund. – Vet du hvorfor han tok deg med hit?

Alex trakk på skuldrene. – Han har en merkelig forestilling om at han skylder meg noe. Jeg tror det plager ham, så jeg tenkte jeg ville føye ham og bli noen uker.

Hun sukket og ristet på hodet. – Nei, nei, nei, det er ikke derfor.

– Hvilken annen grunn skulle det være?

– Han tok deg med hit for min skyld, sa hun trett. – Men det kommer han ikke til å ville innrømme, så du behøver ikke å prøve å komme med innvendinger til ham.

Alex smilte av den vanvittige slutningen hennes. – Og hvorfor skulle en mann som er ved sine fulle fem prøve å komme med innvendinger?

Hun lot ikke til å bry seg om spydigheten hans. – Jeg ser at du ikke tror meg. Det var et hint av besk humor i stemmen. – Men jeg kjenner lillebroren min. Han skal alltid blande seg inn. Jeg gjenkjente uttrykket i øynene hans da han overlot oss til oss selv her inne.

– Du har en veldig livlig fantasi!

– Du tviler sikkert på at han er i stand til noe sånt. Men jeg kan betro deg at Michael tilbragte det meste av skoleårene sine med å komme trekkende hjem med venner som han forsøkte å spleise meg med.

Alex rynket pannen og så på beina hennes igjen. – Hvor lenge er det siden det skjedde? Han har aldri nevnt det for meg.

– Knapt to måneder før Michael reiste fra oss. Så da blir det for åtte måneder, to uker og fire dager siden. Men hvem holder regning?

– Du, tydeligvis. Så denne virksomheten som Kirsten giftekniv var ikke et resultat av … han så megetsigende ned på beina hennes.

Hun fnøs. – Nei. Du har fått den tvilsomme ære å være den første uføre kandidaten han har presentert meg for. Jeg må innrømme at han alltid har forsøkt å velge med stor omhu.

– Så, skal vi gifte oss og trille gjennom livet sammen i badestoler?

Hun sperret øynene opp.

– En spøk, forsikret han henne med et flir. – Ler du aldri? Hvordan kunne du ellers klare å holde ut broren din?

Da lo hun, og Alex istemte. Det var slik faren og broren hennes fant dem.

Alex var klar til å drepe Michael neste gang han kom innen rekkevidde. Men i øyeblikket skjulte han rynken i pannen og blunket til Amalie. Synet av smilehullene hennes var belønning nok for å holde ut denne farsen.

– Vel! kurret Michael. – Det ser ut til at dere virkelig har funnet tonen! Det visste jeg at dere ville.

Baronen rynket pannen og så fra Alex til datteren sin og tilbake igjen. Han visste åpenbart ikke hva han skulle si. Var han bekymret?

Alex lurte på hvordan mannen på en taktfull måte skulle få forklart Michael i deres nærvær at det var en dårlig idé? Hans eneste datter og en forkrøplet, forhenværende soldat som attpåtil var skotte? Dette kunne bli interessant.


Andre kapittel

Amalie la merke til at det rykket i en muskel i kapteinens kjeve. Han klarte å skjule sinnet sitt og bevare hodet klart. Hun visste av egen erfaring hvor vanskelig det var, så det hadde hun stor beundring for.

Han var en vakker mann. Mer enn det, faktisk. Han utstrålte karakterstyrke, og han var velsignet med humoristisk sans. Han hadde fortsatt å være hyggelig til tross for at hun med vitende og vilje hadde provosert ham for å se hvordan han ville reagere. Hun hadde merket mer medfølelse og forståelse enn medlidenhet i de dype, grønne øynene hans. Han visste selvfølgelig hvordan medlidenhet føltes, og hatet det sikkert, han også.

Hvis hun kunne få ham på sitt parti, hadde hun tenkt å gi den villfarne broren sin en liten lærepenge. Hadde hun ikke nok å holde ut uten å skulle finne seg i Michaels renkespill også?

Hun lot som om hun fikk et lite hosteanfall og pekte på noen karafler med brandy og sherry som var satt frem i den andre enden av rommet. Michael ilte til for å skjenke et glass til henne. Faren fulgte etter for å skjenke et glass til seg selv.

Mens de var opptatt med sitt, lente Amalie seg nærmere kapteinen og hvisket med hånden foran munnen: – Spill denne scenen med meg. Far kommer til å forlange Michaels hode på et fat!

Han så tvilende på henne, så nikket han umerkelig.

Michael ga henne glasset, som ved en feiltagelse inneholdt brandy. Hun svelget det ned med et stønn da det brant i strupen. – Dere kan ikke tenke dere hva som har skjedd!

Broren smilte spørrende, og så fra henne til kapteinen og tilbake igjen.

Amalie holdt frem hånden til gjesten. Han hadde ikke noe annet valg enn å ta den i sin. – Kaptein Napier har sagt seg villig til å redde meg fra å bli gammel peppermø.

Faren satte brandyen i halsen. Michael så helt forbløffet ut over at planene hans skulle ha lyktes så raskt. Skotten bevarte smilet om munnen, men hun kunne høre at han skar tenner. – Er det ikke fantastisk? Kjærlighet ved første blikk!

– Så, så! Hva er dette for noe? Faren hennes fikk stemmen tilbake. – Han kom jo for bare noen øyeblikk siden. Du kjenner ikke engang mannen!

Amalies munn ble til en geip, og underleppen skalv. – Men jeg liker ham, og jeg vil ha ham.

Faren hennes ble likblek. Selv Michael så rystet ut over hvor fort hun hadde bestemt seg.

Hun fortsatte. – Jeg har allerede lovet ham hele arven etter bestemor, og halve eiendommen når vi arver den. Men det beste av alt er at han kommer med sine tre utenomekteskapelige barn, som jeg kan oppdra som mine egne. Mødrene deres vil ikke ha noe imot det hvis vi innkvarterer dem i landsbyen.

Faren hennes ble sittende og gape.

Hun fortsatte å utbrodere historien. – Ettersom vi kan bo her sammen med dere, burde vi kunne få mye hjelp med de små. Vær så snill, far, ikke si nei. Mor blir sikkert kjempeglad for barnebarn.

Faktum var at moren var så lite interessert i barn at det var så vidt hun hadde gitt sine egne særlig oppmerksomhet. Hun hadde ikke engang kommet ned ennå for å ønske sønnen, som hadde overlevd krigen, velkommen hjem.

Skotten klemte hånden hennes til hun kjente at knoklene verket. Faren sa noe uforståelig og usammenhengende. Michaels øyne var store og paniske og gikk fra henne til faren. Dette var virkelig fornøyelig.

– Amie, du burde kanskje overveie …

– Hva da, kjære bror? Hva er det å overveie som du ikke allerede har tenkt ut? Du hadde vel tenkt gjennom alle detaljene da du valgte ham? Han kunne ikke ha vært mer passende, kunne han vel? Hun slo ut med den ledige hånden som om hun ville vise frem det største trofeet man kunne tenke seg. – Bare se på ham!

– Bare se på oss, sa skotten til hennes overraskelse. – Som to bokstøtter som hører sammen.

Den underliggende tonen advarte henne om at hun burde stoppe før han mistet beherskelsen fullstendig. Men Michaels ansikt var et studium i høyrød forferdelse, og faren deres betraktet broren hennes som om han hadde lyst til å kvele ham.

– Vær så snill, pappa?

Faren flyttet omsider blikket bort fra Michael og festet det på henne. Plutselig ble ansiktet hans vennligere, og de stramme leppene formet seg til et bedrøvet smil. Medfølelse? Nei, ren medlidenhet.

Kjære Gud! Amalies hjerte stoppet nesten i brystet hennes. Ikke si det, far! Ikke! Den tause bønnen hennes ble ikke hørt. Hun hadde gått for langt.

– Selvfølgelig, jenta mi. Du skal få alt det ditt hjerte begjærer. Det fortjener du.

Skotten sendte henne et blikk som lovet gjengjeld for dette sinnssvake innfallet. Hun bet seg i leppen og rynket på nesen mot ham, men hun hadde en følelse av at et unnskyldende blikk ikke ville være nok nå.

Michael gned seg i hendene. – Vel, jeg er glad det er avgjort. Jeg går og henter mor.

Nei!

– Vent! ropte Amalie. Han stoppet og snudde seg, og øyebrynene hans hevet seg spørrende.

Hun bet seg i leppen, og blikket hennes gikk fra ham til faren, og til slutt til gjesten deres. – Vær så snill. Stemmen hennes var nesten bare en hvisking da hun senket blikket. – Dette var bare en spøk, som var ment å skulle gi deg en lærepenge fordi du alltid blander deg inn, Michael.

Kaptein Napier, jeg ber så mye om unnskyldning for at jeg utnyttet din vennlige natur på denne skrekkelige måten.

Faren fikk farge i ansiktet igjen. Han sto og vippet frem og tilbake på fotballene i noen sekunder. Så spurte han nølende: – Fant hun opp den delen om barna og dine … mødrene?

Skotten ristet sakte på hodet som om han ikke visste hvordan han skulle håndtere disse sprø menneskene. – Bare oppspinn, selvfølgelig, sa han. – Jeg har faktisk en sønn, men han er ikke uekte.

– Ekte? Michael tok seg til brystet. – Ikke si det! Er du gift?

Kaptein Napier så fort opp, og ristet på hodet. – Nei. Min hustru … er død.

Enkemann. Amalie følte seg helt forferdelig. – Vær så snill å si at du tilgir meg, sir. Det var forferdelig tankeløst av meg å gjøre noe sånt. Jeg hadde ingen anelse …

– Jeg vet det, sa kapteinen. Han så ikke på henne. – Jeg tar gjerne en brandy nå, hvis det passer.

De hadde glemt å by ham en drink! Michael og faren kolliderte nesten i sin iver etter å gripe karaffelen.

Napier bevilget henne et truende blikk da han hvisket til henne: – Om jeg ikke hadde vært lenket til denne stolen, ville jeg ha lagt deg over kneet mitt.

Hun nikket, og la merke til hvordan de grønne øynene hans glitret. Den uttrykksfulle munnen kruste seg litt oppgitt.

– Jeg har tilstått, sa hun alvorlig til ham. – Hva mer vil du?

Munnen hans var stram. Neseborene vibrerte så vidt det var da han trakk pusten. – Jeg vil vite om du lyver om absolutt alt? Jeg så tilfeldigvis at du nettopp rørte på beina.

*

Alex hadde kjent en overveldende trang til å slå til noen fordi han nettopp var blitt ydmyket sånn. Nå, med en brandy i hånden, roet sinnet hans seg.

Hun hadde ikke svart på det ubarmhjertige spørsmålet hans, men det hadde han heller ikke ventet. Hvis hun spilte skuespill, vedkom det ikke ham. Og om hun ikke gjorde det, hadde han oppnådd å bli hennes fiende for livet.

Selv om hun hadde beveget beina, betød det ikke at hun var i stand til å gå. Hva hadde han tenkt på? Han kunne røre på sine bein også, men han kunne fremdeles ikke regne med at det venstre ville bære ham.

Michael hadde satt seg i stolen rett overfor ham. Nå så han ut til å endevende hjernen sin for å finne en måte å forklare søsterens merkelige oppførsel på.

Baronen hadde forlatt rommet for å hente baronessen. Han var sikkert glad for å slippe unna. Alex lurte på om moren var like besynderlig som resten av familien.

– Har dr. Raine vært her i det siste, Amie? Er det noen bedring i tilstanden din? spurte Michael.

– Ingen forandring, sa hun. – Han kommer i morgen på sin månedlige visitt.

Michael nikket resignert, så henvendte han seg til Alex. – Jeg vil at han ser på deg også når han kommer. Høre hva han mener. Raine er den beste som er å oppdrive.

Akkurat det Alex behøvde! Enda en mening, når det han klynget seg så desperat til, var den eneste positive han hadde fått, nemlig sin egen. – Takk, men …

– Ikke prøv å nekte engang, sa Michael advarende. – Du vet at jeg kommer til å få det som jeg vil.

Alex ga opp. Han skulle snakke med legen bare for å gjøre Michael til lags. Kun en samtale. Ingen undersøkelse. Ingen diskusjon.

– Når du insisterer,

Michael spratt opp og gikk mot døren. – Fantastisk. Jeg skal hente anbefalingsskrivene fra fars kontor.

– Hva er det verste Raine kan fortelle deg? spurte Amalie.

Alex snudde seg mot henne, og raseriet hans tentes igjen. – Du har en djevels tunge, vet du det? Noen burde gi deg en skikkelig omgang.

– Det er andre gang du foreslår det. Ville du virkelig gi en krøpling juling?

– Gi deg, knurret han. – Denne skuddvekslingen tjener ikke til noe.

Hun smilte likegyldig. – Jo, det gjør den, kaptein. Den tjener til å distrahere oss.

Han så hardt på henne. – Du er den mest bortskjemte og selvopptatte damen jeg noensinne har møtt. Er dette alt du gjør hele dagen? Sitter her og skyter verbale piler mot alle som tilfeldigvis kommer i din vei?

Hun skakket på hodet som om hun overveide spørsmålet. – Jeg gjør kanskje det. Det får tiden til å gå. Jeg vet det ikke er snilt av meg.

– Har du forsøkt å stå på beina i det hele tatt?

Nå svarte hun med tynn stemme: – Ja, selvfølgelig har jeg det.

– Du gir meg lyst til å sparke meg selv på skinnleggen, mumlet han.

– Det skulle jeg gjerne se!

Alex måtte motvillig smile. Han visste simpelthen ikke hva han skulle tro om dette mennesket. Han begynte å få mistanke om at hun var akkurat like frustrert som han var, bare at hun hadde vært det så mye lenger enn ham. Hun lot til å ha mistet håpet, noe han var forferdelig redd for å gjøre selv også. Han kjente plutselig et sterkt behov for å hjelpe henne, til tross for at hun hadde narret ham så ettertrykkelig.

– Fortell meg om denne legen din, sa han for å skifte samtaleemne.

– Åh, Raine er grei nok hvis man bare sier det han ønsker å høre. Han er liksom altfor glad i meg.

– Så han venter for mye av deg? gjettet Alex.

– Ja, det gjør han. Lenge etter at han hadde begynt å behandle meg, kom han med denne amasonen. Magda heter hun. Forferdelig kvinnfolk. Hun knar og strekker beina mine nådeløst hver dag. To ganger daglig. Det er forferdelig smertefullt.

– Jeg forstår. Så du har følelse i … beina?

– Veldig sterk følelse. Hun skar en grimase. – Men ingen bevegelse. Hva med deg?

– Jeg trener opp musklene mine så ofte jeg kan nå når beinet har grodd. Det gjør mindre vondt enn i begynnelsen.

– Er det sant? Hvordan kan du gjøre det på egen hånd?

– Det må jeg, forklarte han tålmodig. – Du skjønner, hvis du får muskelsvinn, er det ingen sjanse for at du noen gang vil bli sterk nok til å bruke dem igjen. Det er nok derfor amasonen din er så ivrig i behandlingen sin.

– Da har nok mine fått det, sa hun stille. – De kan overhodet ikke brukes. Kanskje de kom i gang for sent.

– La meg få se. De tidligere studiene hans fortrengte all tanke på sømmelighet.

Øynene hennes ble store og sjokkerte. – Sir! Hvordan våger du å foreslå noe sånt?

Alex blåste. – Spar meg hysteriet ditt. Jeg er utdannet lege. Det er ikke som om jeg aldri har sett damebein før. Løft skjørtet ditt. Han fikk det travelt med hjulene på stolen sin og manøvrerte seg slik at han ble sittende foran henne, knær mot knær.

– Er du lege? spurte hun med rynket panne. – Helt seriøst?

Alex løftet skjørtet halvveis opp på lårene hennes og opptrådte så raskt og forretningsmessig som det krevdes når man skulle undersøke en kvinnelig pasient. – Ikke så seriøst nå til dags, men jeg kan fremdeles gjenkjenne muskelsvinn når jeg ser det. Blikket hans gikk over den myke, elfenbenshvite huden hennes mens hendene hans undersøkte de slappe senene og musklene.

– Quadriceps femoris virker fast, mumlet han og la hånden under beinet hennes. Hun skvatt. – Var det vondt?

– Nei, sa hun åndeløst og bet seg i leppen.

– Bra. Facia late virker litt slapp, synes jeg. Stram den.

Hun gispet. – Stram hva?

– Beinet ditt! sa Michael høyt. – Prøv å løfte det.

Plutselig ynket hun seg og hamret med nevene mot skulderen hans.

– Hva er dette? ropte Michael. – Hva er det du gjør?

Alex stønnet, trakk til seg hånden og trakk ned skjørtene hennes.

– Han er lege! ropte Amalie. – Han bare …

– Jeg vet hva han gjorde! tordnet Michael. – Kaptein, hvis du ikke hadde vært … ufør, skulle jeg ha utfordret deg i dette øyeblikk!

Alex grep om hjulene på rullestolen og trillet seg bakover. – Ikke brus med fjærene, Harlowe. Du vet godt at jeg ikke er noen trussel for … Han avbrøt seg selv. Baronen sto ved siden av ham og vaklet under dødvekten av en kvinne som Alex antok måtte være baronessen. Hun hadde besvimt.

– Han er lege, hylte Amalie. Alex klandret henne ikke. Han hadde lyst til å hyle selv.

– Nå blir de nødt til å gifte seg, erklærte faren sønderknust.

– Mylord … Alex lot ordene dø, for han visste at det ikke hadde noen hensikt. Det spilte ingen rolle at han ikke kunne ha klart å forføre noen akkurat nå om det så hadde stått om livet, eller at tanken ikke hadde falt ham inn. Han hadde kompromittert miss Amalie Harlowe ugjenkallelig i foreldrenes og brorens øyne. Og ettersom han aldri hadde fortalt Michael om sitt tidligere yrke, ville en påstand om utelukkende medisinsk interesse aldri bli trodd.

Han kunne sende bud etter diplomet sitt, men det var fremdeles ingen unnskyldning. Damen hadde en lege allerede, og hadde ingen grunn til å be om en uttalelse fra en som hadde gitt opp legepraksisen sin.

Han så Amalie rett inn i øynene. – Miss Harlowe, jeg skulle akkurat til å spørre deg om du vil gjøre meg den ære å bli min hustru?

Hun stirret på ham som om det vokste horn i pannen hans. – Du er gal, sir!

– Sikkert, men jeg tror det er en lidelse som du ser en del av her omkring. Så, vil du?

Hun lot blikket falle ned i fanget, så stirret hun på hans fang. Tankene hennes var så åpenbare at hun kunne like gjerne ha sagt dem høyt.

Så løftet hun hodet og så ham inn i øynene mens hun trakk på den ene skulderen. – Hvorfor ikke?

